Ochodnica

Ochodnica je obec na Slovensku v okrese Kysucké Nové Mesto.

Polohopis 
Nachádza sa približne  na sever od Kysuckého Nového Mesta v doline na pravej strane rieky Kysuca. Obec sa rozprestiera pozdĺž potoka Ochodničanka, ktorá sa na dolnom konci obce vlieva do Kysuce.

Prvá písomná zmienka je uvádzaná v roku 1244. K 31. decembru 2015 mala obec 1 929 obyvateľov. V katastrálnom území obce sa nachádza niekoľko typických kysuckých osád (napr. Beľajky, Suchá, Petránky).

Názov 
Vývin názvu obce
 1773, 1786 - Ochodnicza
 1808 - Ochodnicza, Ochodnica
 1863, 1892–1902 - Ochodnica
 1873-1888 - Ohodnica
 1907–1913 - Ösvényes
 1920 Ochodnica

Dejiny

Časová os 
 1596 – v chotári Kysuckého Lieskovca vzniká na valašskom práve Ochodnica (a tiež Dunajov). Obec patrí k budatínskemu panstvu
 1608 – končí úbytok počtu obyvateľstva trvajúci desať rokov (Ochodnica má už len 1 sedliacky dom), spôsobený odchodom pôvodných osadníkov do odľahlejších častí Kysúc (z dôvodu daní a robotovania)
 1613 – prvý richtár Andrej Saagha (meno Sága je v obci rozšírené do dnes)
 1663 – obec má mlyn v časti Pod Oblazom
 1690 – súčasťou mlyna sa stala valcha (najstaršia na Kysuciach dokladovaná výroba súkna). Mlyn je prepadnutý občanmi Kysuckého Lieskovca, ktorí zničili strechu.
 prvá polovica 18. storočia – doložená existencia troch mlynov a pivovaru
 1733 – v obci žije 17 sedliakov, chovajúcich 5 koní, 20 kusov záprahového dobytka, 45 kráv, 27 oviec a rovnaký počet kôz
 1774 až 1783 – urbárske spory Ochodnice a ďalších okolitých obcí s budatínskym panstvom kvôli plneniu povinností (naturálneho či finančného charakteru)
 1784 – obec má 175 domov, 183 rodín a 988 obyvateľov 
 1789 – vzniká ochodnická farnosť s pričlenením Dunajova a osady Suchá, spolu s Dunajovom stavajú pri zvonici drevený kostol. Prvý farár Celestín Kelemen.
 1790 – v obci je zriadená cirkevná ľudová škola pre celú farnosť, vyučuje sa v sedliackej chalupe
 1791 – kostol je zasvätený sv. Žofii, biskup Fuchs daroval pozostatky svätých mučeníkov Mansveta a Verekunda
 1830 – v spolupráci s Dunajovom bola postavená škola, prvým učiteľom bol Ján Trúchly. Školu navštevuje však len 24 detí (z 370 školopovinných detí v oboch obciach).
 1831 – na choleru zomiera 109 ľudí
 1848 – 1849 – materiálna podpora slovenských dobrovoľníkov (v obci zriadený výbor na pomoc slovenských dobrovoľníkov). Po ústupe cisárskych vojsk a slovenských dobrovoľníkov maďarskí honvédi za poskytnutú pomoc popravili ochodnického richtára.
 1872 – v obci je postavený súčasný farský kostol sv. Martina, v jeseni 1872 bol požehnaný
 1895 – v obci je zriadený notársky úrad
 1900 – obec má 1 227 obyvateľov
 1901 – v obci je postavená škola, ktorú navštevuje 128 žiakov
 1905 – v obci je založené Potravinové družstvo
 1914 až 1918 – notársky úrad bol presunutý do Kysuckého Nového Mesta, 41 Ochodničanov sa z prvej svetovej vojny nevrátilo, po návrate vojakov z frontu vypukli rabovačky (ich vodca popravený)
 1921 – v Ochodnici je založená miestna organizácia KSČ
 1925 – založený Dobrovoľný hasičský zbor
 1929 – založenie knižnice
 1936 – postavené hasičské skladisko a zakúpená hasičská striekačka
 1937 – v osade Petránky je v prenajatých priestoroch zriadená štátna ľudová škola s jednou triedou
 1938 – obec má 2 164 obyvateľov, 385 domov
 1941 – elektrifikácia obce (236 domov, verejné osvetlenie)
 1944 až 1945 – v obci bol počas SNP zastrelený jeden nemecký vojak a ďalší zranený (obec bola Nemcami prehlásená za partizánsku obec a bola tu umiestnená nemecká posádka)
 1945 – železničná trať medzi Ochodnicou a Dunajovom bola podmínovaná a zničená (podmínovanie trate bolo Nemcami zistené a na jeho likvidáciu bol nútene nasadení traja občania Ochodnice, ktorí pri nej zahynuli)
 1. máj 1945 – obec je oslobodená sovietskou armádou

 1946 – postavený pre obyvateľov dôležitý most cez Kysucu
 1953 – dokončená je výstavba kultúrneho domu a pohostinstva, otvorené kino Plameň
 1955 – dokončená je výstavba novej školy. Obec má prvého stáleho lekára.
 1947 – obec má 2 087 obyvateľov, založený futbalový klub ŠK Ochodnica (neskôr premenovaný na TJ Kysučan)
 1970 – postavený je nový most cez Kysucu
 1973 – postavený prírodný amfiteáter a staničný bufet
 1976 – ukončená je výstavba kúpaliska (fungovalo približne do konca osemdesiatych rokov)
 1983 – obec má 2 360 obyvateľov. Vzniká lyžiarsky areál pod Šerkovom a chata Štart.
 1993 – obec má 2 023 obyvateľov
 2007 – počas výdatných zrážok začiatkom septembra bol poškodený most cez rieku Kysuca, opravený bol po roku  

Zdroj:  (po rok 1993)

Kultúra a zaujímavosti

Pamiatky 
 Rímskokatolícky kostol sv. Martina biskupa, jednoloďová neorománska stavba s polygonálnym ukončením presbytéria a predstavanou vežou, z rokov 1872. Stojí na mieste staršej stavby, súčasný kostol bol plánovaný už od roku 1828. Interiér je zaklenutý valenou klenbou s lunetami. Nachádza sa tu historizujúci hlavný oltár z roku 1909. Organ pochádza z roku 1935. Fasády sú členené lizénami a polkruhovo ukončenými oknami so šambránami. Priečelie je dekorované oblúčkovým vlysom. Veža je členená lizénami a kordónovou rímsou a ukončená ihlancovou helmicou.

Kultúra 
V obci sa každoročne v lete konajú v prírodnom amfiteátri folklórne slávnosti.

Zaujímavosti

Minerálny prameň 

Na hornom konci sa nachádza Ochodnický prameň „Vajcovka“.

Šport 
 V obci je počas víkendov počas zimnej sezóny spravidla v prevádzke lyžiarsky vlek pod Šerkovom.
 TJ Kysučan Ochodnica

Osobnosti obce

Rodáci 
 Vladimír Piják (* 1923 – † 1998), pedagóg a matematik
 Emil Vidra (* 1930 - † 2004), uciteľ, spisovateľ
 Pavol Povinec (* 1942), jadrový fyzik,

Partnerské obce 
  Dobrá, Česko
  Gmina Mucharz, Poľsko

Referencie

Iné projekty

Externé odkazy 
 Oficiálne stránky obce

 
Obce okresu Kysucké Nové Mesto